10. การควบคุมภายใน

คณะกรรมการบริษัท บางจากฯ (มหาชน)
มีความเห็นเกี่ยวกับความเพียงพอและความเหมาะสมของระบบการควบคุมภายในของบริษัทฯ
โดยสรุปการประเมินระบบควบคุมภายในได้ ดังนี้

  10.1 สภาพแวดล้อมของการควบคุม

บริษัทฯ
มีสภาพแวดล้อมและโครงสร้างองค์กรที่เอื้ออำนวยให้ระบบการควบคุมภายในดำเนินไปได้ตามที่บริษัทฯมุ่งหวัง
มีเป้าหมายการดำเนินธุรกิจที่ผ่านการพิจารณาโดยคณะกรรมการบริษัทที่ชัดเจนและวัดผลได้อย่างเป็นรูปธรรม
เพื่อใช้เป็นแนวทางในการปฏิบัติงานของพนักงาน
การให้สิ่งจูงใจหรือผลตอบแทนแก่พนักงานจะผ่านการวิเคราะห์ว่าเป็นไปอย่างสมเหตุสมผล
การจัดโครงสร้างองค์กรอย่างเหมาะสมช่วยให้ฝ่ายจัดการดำเนินงานได้อย่างมีประสิทธิภาพ
ฝ่ายจัดการให้การสนับสนุนโครงการส่งเสริมด้านพลังงานทดแทนอย่างต่อเนื่อง
และให้ความสำคัญต่อความซื่อสัตย์สุจริตและจริยธรรมในการดำเนินธุรกิจ โดยในปี 2550 บริษัทฯ
ได้มีการปรับปรุงคู่มือ นโยบายการกำกับดูแลกิจการที่ดี
เพื่อเป็นแนวทางในการปฏิบัติหน้าที่ของกรรมการ ผู้บริหาร และพนักงานทุกคน
ให้มีความชัดเจนสมบูรณ์ และสอดคล้องกับสถานการณ์ที่เป็นปัจจุบัน ตลอดจนมีการจัดกิจกรรมต่างๆ
เพื่อส่งเสริมความรู้ ความเข้าใจในนโยบายดังกล่าวให้กับพนักงานทั่วทั้งองค์กร

  10.2 การประเมินความเสี่ยง

บริษัทฯ ได้แต่งตั้งคณะกรรมการบริหารความเสี่ยงทั้งองค์กร ซึ่งมีหน้าที่ กำหนดนโยบาย
ยุทธศาสตร์และเป้าหมายการบริหารความเสี่ยงทั้งองค์กร
พัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
สนับสนุนผลักดันให้เกิดความร่วมมือในการบริหารความเสี่ยงทุกระดับขององค์กร
และดูแลให้บริษัทมีการบริหารความเสี่ยงที่เหมาะสมและมีประสิทธิภาพ โดยในปี 2550 บริษัทฯ
ได้มีการปรับปรุงคู่มือการบริหารความเสี่ยงเพื่อให้เนื้อหามีความชัดเจนสมบูรณ์มากยิ่งขึ้น
และให้ทุกฝ่ายในองค์กรใช้เป็นแนวทางปฏิบัติ

  10.3 กิจกรรมการควบคุม

  บริษัทฯ มีกิจกรรมการควบคุม โดยใช้ดัชนีวัดผลการปฏิบัติงาน (KPI)
  เป็นเครื่องมือในการวางแผนและควบคุม
  มีการแบ่งแยกหน้าที่ความรับผิดชอบเพื่อตรวจสอบซึ่งกันและกัน
  มีการกำหนดขอบเขตอำนาจหน้าที่และวงเงินอำนาจอนุมัติในแต่ละระดับไว้เป็นลายลักษณ์อักษร
  มีการจัดทำเอกสารหลักฐานที่เอื้ออำนวยให้มีการแบ่งส่วนและบุคคลผู้รับผิดชอบหากมีข้อผิดพลาดเกิดขึ้น
  มีการดูแลป้องกันทรัพย์สินของบริษัทไม่ให้สูญหาย หรือใช้ไปในทางที่ไม่เหมาะสม
  มีการติดตามธุรกรรมที่มีผลผูกพันบริษัทฯระยะยาว และให้ปฏิบัติตามเงื่อนไขที่ตกลงไว้
  มีมาตรการป้องกันไม่ให้นำโอกาสหรือประโยชน์ของบริษัทฯไปใช้เพื่อประโยชน์ส่วนตน
  มีการติดตามดูแลการดำเนินงานของบริษัทย่อย มีกำหนดวิธีการเพื่อให้แน่ใจว่า
  บริษัทฯได้ปฏิบัติตามกฎหมายและข้อบังคับที่เกี่ยวข้อง
  มีการนำระบบคอมพิวเตอร์มาใช้ในการปฏิบัติงานทำให้ระบบงานมีมาตรฐาน รวดเร็ว
  ก้าวสู่เป้าหมายขององค์กรได้ดีมากขึ้น ตลอดจนส่งเสริมให้เกิดการควบคุมภายในที่ดีขึ้น เช่น
  ระบบ E-Auction ระบบ E-Procurement ระบบ E-Human Resource ระบบ E-Payment
  & Asset และระบบบริหารจัดการงานตรวจสอบ (Audit Management System)
  มีมาตรการที่รัดกุมที่เหมาะสมในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ฯลฯ
  เพื่อป้องกันการถ่ายเทผลประโยชน์
  เช่นต้องผ่านขั้นตอนการอนุมัติโดยผู้ไม่มีส่วนได้เสียในธุรกรรมนั้น
  รวมทั้งมีการเปิดเผยข้อมูลการทำธุรกรรมดังกล่าวตามระเบียบของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
  และเปิดเผยข้อมูลเกี่ยวกับบุคคลหรือกิจการที่เกี่ยวข้องกันตามมาตรฐานการบัญชี

10.4 สารสนเทศและการสื่อสาร

บริษัทฯ มีการพัฒนาระบบสารสนเทศและระบบข้อมูลอย่างต่อเนื่อง
มีการจัดทำข้อมูลที่สำคัญต่างๆอย่างเพียงพอที่จะใช้ในการตัดสินใจ
กรรมการบริษัทได้รับหนังสือและเอกสารการประชุมที่มีข้อมูลเพียงพอก่อนการประชุมภายในระยะเวลาที่กำหนด
ในการพิจารณารายงานการประชุมของคณะกรรมการมีการบันทึกสรุปความเห็นของกรรมการ
มีการจัดเก็บเอกสารเป็นหมวดหมู่
การบันทึกบัญชีได้ปฏิบัติตามนโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัทฯ

  10.5 การติดตามประเมินผล

  บริษัทฯ มีระบบการติดตามผลการดำเนินงาน
  โดยคณะกรรมการได้เปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
  มีหน่วยตรวจสอบภายในรายงานต่อคณะกรรมการตรวจสอบ
  โดยมีการตรวจสอบการปฏิบัติตามระบบการควบคุมภายในที่วางไว้